Hekel vir Valentynsdag.
Hekel 'n mooi koevert hierdie Valentynsdag vir jou geliefde.
Kersfees is al weer vergete en nou lê Valentynsdag al weer en loer om die draai. Spring sommer dadelik aan die werk en hekel hierdie jaar 'n mooi koevert vir jou kaartjie.
Hierdie gehekelde koevert is 'n idee van Millie en haar blog se naam is Ruby & Custard. Met die eerste oogopslag was ek verlief op die koevert idee van haar en het haar gekontak en gevra vir toestemming om haar patroon te gebruik. Sy was baie vriendelik en het dadelik ingestem. Ek is natuurlik baie bly want ek wou dit baie graag met julle deel. Julle kan gerus gaan kyk hoe lyk haar koevert!
Enige dubbeldraad. Ek het Vinnis Bambi gebruik wat amper die voorkoms van handgemaakte papier gee. Die rooi draad is Elle Family Knit en die blou draad is Vinnis Nikkim.
Gebruik 'n 4mm hekelpen.
Stukkie filt materiaal
Dekoratiewe item/s soos byvoorbeeld 'n knopie of blommetjie.
Die meegaande fotos wys hoe kleure verander word.
Gebruik 'n A4 grootte papier en maak 'n patroon vir die koevert. Meet jou blokkie se maattes. My blokkie is 13cm x 10 cm dus moet die binnekant van my koevert 13cm x 10cm wees.
Indien verkies kan jy 'n gekoopte koevert neem dit oopmaak en dit dan gebruik as patroon. Hekel dan jou blokkie sodat dit presies dieselfde grootte is.
Sodra jy tevrede is met jou patroon, speld vas op filt en knip sorgvuldig uit.
Versier die bokant van jou koevert deur gebruik te maak van borduurstekies, knope ens. Plaas dit dan bo op die filt en speld in posisie vas.
Gebruik 'n skerp naald en werk die blokkie aan filt vas met oorhandsteek.
Vou die onderkante na mekaar toe en werk vas. My koevert word met klein rygstekies bymekaar gehou en 'n groot kruisie wat 'n 'soentjie' voorstel in die middel gewerk.
Die koevert is nou gereed en kort net 'n liefdes briefie of kaartjie en dalk is daar ook nog plek vir 'n sjokoladetjie!
En daarmee groet ek eers weer tot volgende keer!
Labels: Hekel Valentyns Koevert
Betsy 2 February 2014 at 19:02
Ik vind dit zo mooi! Dank je wel voor het patroon.